Ο Πρόεδρος της Δημοκρατίας έχει την αρμοδιότητα να αποτρέψει ένα δημοψήφισμα για το Σύνταγμα, τόνισε ο Ευάγγελος Βενιζέλος.

«Δημοψήφισμα για το Σύνταγμα, ακόμη και συμβουλευτικό, είναι αντισυνταγματικό», υπογράμμισε ο κ. Βενιζέλος, απαντώντας σε ερώτηση για το ενδεχόμενο η κυβέρνηση να προχωρήσει στο νέο δημοψήφισμα που έχει προαναγγείλει για το Σύνταγμα, σε συνέντευξή του στην «Καθημερινή».

«Προσκρούει ευθέως στο άρθρο 110 του Συντάγματος που ρυθμίζει πλήρως και αποκλειστικά τη διαδικασία αναθεώρησης. Το άρθρο 110 δεν προβλέπει διενέργεια δημοψηφίσματος ούτε επί της αρχής. Και αυτό γιατί στην αναθεωρητική διαδικασία παρεμβάλλονται υποχρεωτικά βουλευτικές εκλογές. Άρα το εκλογικό σώμα μετέχει ούτως ή άλλως στην αναθεώρηση. Επομένως αν ο κ. Τσίπρας επιμείνει σε αυτή την εξαγγελία, η αντιπολίτευση οφείλει να αντιδράσει αμφισβητώντας ευθέως την καταστρατήγηση του Συντάγματος. Θα έλεγα μάλιστα ότι και ο Πρόεδρος της Δημοκρατίας έχει αρμοδιότητα να αποτρέψει μια τέτοια εξέλιξη. Και προφανώς το ξέρει καλύτερα από μένα. Ή εν πάση περιπτώσει, καθώς είμαστε συνάδελφοι επιστημονικά, το ξέρει εξίσου με μένα. Και επειδή εκτιμώ πολύ τη νομική του κρίση, είμαι βέβαιος ότι θα κάνει το συνταγματικό καθήκον του. Πόσο μάλλον όταν τα όρια μεταξύ γελοίου και τραγικού στον συνταγματικό λαϊκισμό και στην καταστρατήγηση του Συντάγματος είναι πάρα πολύ ρευστά», συμπλήρωσε.

Σε ερώτηση για τις έντονες αντιδράσεις της αντιπολίτευσης για την τοποθέτηση της Βασιλικής Θάνου στην νομική υπηρεσία του Αλέξη Τσίπρα, ο κ. Βενιζέλος απάντησε ότι η περίπτωση δεν είναι ίδια με διορισμούς δικαστικών σε γραφεία πρωθυπουργών στο παρελθόν.

«Όχι δεν είναι το ίδιο. Η επιλογή του πρωθυπουργού είναι απονομιμοποιητική της Δικαιοσύνης. Το κρίσιμο στοιχείο είναι ότι είχε μεσολαβήσει η επιλογή της συγκεκριμένης δικαστικής λειτουργού από το υπουργικό συμβούλιο για την κορυφαία θέση της δικαστικής εξουσίας. Επομένως, με τον διορισμό της στο γραφείο του πρωθυπουργού, αμέσως μετά τη λήξη της θητείας της, δημιουργήθηκε αυτόματα και αναδρομικά πρόβλημα θεσμικής αξιοπιστίας και αντικειμενικότητας. Και της ίδιας, και της κυβέρνησης που την επέλεξε. Είναι άλλο να αποσπάται ένας μεσαίου βαθμού δικαστικός λειτουργός στο νομικό γραφείο του πρωθυπουργού, είναι διαφορετικό ένας δικαστής να αποφασίσει να παραιτηθεί από την υπηρεσία του και να πολιτευθεί -κάτι που είχε συμβεί στο παρελθόν-, και τελείως διαφορετικό να διορίζει ένας πρωθυπουργός έναν ανώτατο δικαστικό σε μετακλητή θέση, ενώ προηγουμένως τον έχει επιλέξει μέσω του υπουργικού του συμβουλίου στην ηγετική θέση της δικαστικής ιεραρχίας», τόνισε, ενώ συμπλήρωσε ότι η απόπειρα της κ. Θάνου να αυξήσει το όριο ηλικίας των δικαστών, είναι ένας πάρα πολύ κακός οιωνός για το πως θα ασκήσει τα καθήκοντά της δίπλα στον πρωθυπουργό.

Ο κ. Βενιζέλος τόνισε ακόμη την ανάγκη ο μεσαίος χώρος να γίνει διαμορφωτής και εγγυητής της εθνικής στρατηγικής, σημειώνοντας ότι «την ανάγκη χάραξης αυτής της στρατηγικής δεν θα προσπαθήσει να την υπονομεύσει μόνον ο ΣΥΡΙΖΑ, κάτι που προεξοφλώ μετά την συντριβή του στις εκλογές, αλλά μπορεί να την εμποδίσει και η αντίληψη της ΝΔ περί αυτοδυναμίας».

Εξηγώντας αυτή τη θέση του, ανέφερε ότι η διεκδίκηση της αυτοδυναμίας εκ μέρους ενός κόμματος μπορεί να μετατρέψει την αναγκαία συνεργασία σε μια ρητορική «γενναιοδωρία» του νικητή προς τις άλλες πολιτικές δυνάμεις. «Ενώ αυτό που πραγματικά χρειάζεται η χώρα είναι μια ευρύτερη συστράτευση με εγγυήσεις πολιτικής ισότητας -όχι αριθμητικής - των μετεχόντων», συμπλήρωσε.

Σε ερώτηση για το αν τα κόμματα του ευρωπαϊκού τόξου δεν πρέπει να ανταποκριθούν σε έκκληση συστράτευσης του κ. Μητσοτάκη αν η ΝΔ κερδίσει την αυτοδυναμία, απάντησε:

«Δεν θα σας πω ότι δεν πρέπει να ανταποκριθούν. Πιστεύω όμως ότι τυχόν αυτοδυναμία της ΝΔ λόγω πχ των μαθηματικών του εκλογικού νόμου όχι μόνον δεν θα διευκολύνει την επιζητούμενη συνευθύνη των κομμάτων, αλλά θα υπονομεύσει την επίτευξη των στόχων που σας περιέγραψα. Θα είναι ευτύχημα για τη χώρα να φύγουν το ταχύτερον οι ΣΥΡΙΖΑΝΕΛ. Να ηττηθούν συντριπτικά. Αλλά πρέπει να είμαστε πολύ ώριμοι και συγκροτημένοι ως προς την επόμενη ημέρα. Διότι, ούτως ή άλλως, απαιτούνται ευρύτερες πλειοψηφίες για την εκλογή ΠτΔ και τον εκλογικό νόμο».

Τέλος, σε ερώτηση για το αν θα είναι υποψήφιος στις επόμενες εκλογές, ο κ. Βενιζέλος απάντησε: «Θα είμαι ενεργά παρών όσο υπάρχουν κρίσιμες εθνικές περιστάσεις».